# AMX-10 RC

| AMX-10 RC |
| --- |
|  AMX-10 RC |
| Typ: | Obrnené vozidlo |
| Miesto pôvodu: | Francúzsko |
| História služby |
| V službe: | áno |
| Používaná: | 1981 – súčasnosť |
| Vojny: | Saharská vojnaDruhá vojna v Perzskom záliveVojna v AfganistaneOperácia Serval |
| História výroby |
| Počet vyrobených kusov: | 457 |
| Základné údaje |
| Hmotnosť: | 15 t |
| Šírka: | 2,78 m |
| Výška: | 2,56 m |
| Obsluha: | 4 |

**AMX-10RC** je francúzske ľahké kolesové obrnené prieskumné vozidlo a stíhač tankov. Bol postavený firmou GIAT. Okolo 300 je v službe vo francúzskej armáde. 108 ich predali Maroku a 12 Kataru. RC znamená Roues-Canon, čo v preklade znamená kolesové delo. AMX-10RC je väčšinou používané na prieskumné misie v nebezpečných podmienkach alebo ako palebná podpora.

## Dizajn a vlastnosti

V 60. rokoch 20. storočia si francúzska armáda definovala požiadavky na nové obrnené vozidlo, ktoré malo mať výkonný kanón, moderný systém riadenia paľby, dobré jazdné vlastnosti aj v náročnom teréne a ktoré malo byť plne obojživelné. Počiatočná práca na AMX-10RC začala v roku 1970, výroba začala v roku 1976 a prvé vozidlá boli doručené v roku 1981 2. husárskemu pluku v Sourdone. Výroba prebiehala v Atelier de Construction Roanne. Vozidlo má veľmi silný 105 mm kanón GIAT so systémom palebnej podpory COTAC. Vozidlo je vybavené centrálnym dofukovacím systémom pre pneumatiky. Je ďalej vybavené aj ochranným systémom NBC (nuclear/biological/chemical, ochrana proti nukleárnym, biologickým a chemickým zbraniam). AMX-10RC môže robiť prieskum aj v rádioaktívnom prostredí. AMX-10RC má dva základné nedostatky: Je drahšie ako niektoré bojové tanky a príliš zložité pre niektorých potenciálnych užívateľov. Z týchto dôvodov znížila francúzska armáda svoju pôvodnú objednávku na 337 vozidiel. Výroba tohto vozidla už skončila.

## Konštrukcia

Katarské AMX-10RC v púšti počas medzinárodného cvičenia, 2013
Korba a veža AMX-10RC sú zvarené z hliníkových pancierov. Pracovisko vodiča je vpredu naľavo, veža je uložená v prostrednej časti korby, vzadu je priestor pre motor a prevodovku. Zvláštnosťou podvozku 6x6 je možnosť prispôsobiť svetlú výšku charakteru terénu a dokonca z miesta vodiča nastaviť bočný sklon vozidla. Rad súčastí poháňacej sústavy, vrátane motora a prevodovky sa taktiež využívali v pásovom prieskumnom vozidle AMX-10P.

Vozidlo je plne obojživelné, vo vode ho poháňajú dve lodné skrutky, upevnené v zadnej časti korby. Lodné skrutky dokážu vozidlu udeliť rýchlosť až 7,2 km/h.

Veliteľ a strelec majú svoje miesto na pravej strane veže, sedadlo nabíjača je na ľavej strane. Hlavnú výzbroj vozidla predstavuje 105 mm kanón a s ním súoso upevnený 7,62mm guľomet. Vo vozidle je zásoba 40 nábojov pre kanón a 4000 nábojov pre guľomet. Na oboch stranách veže sú umiestnené dva elektricky ovládané vrhače dymových granátov, ktoré strieľajú smerom dopredu.

Súčasťou systému riadenia paľby je laserový diaľkomer, počítač a systém nočného videnia a zosilňovačom zvyškového svetla. Systém riadenia paľby umožňuje účinne strieľať na statické aj pohyblivé ciele cez deň aj v noci. 105mm kanón používa podkaliberné, kumulatívne a trieštivé strely vyrobené špeciálne pre tento kanón.

## Modernizácia AMX-10RCR

V roku 2010, DCMAT (Direction Centrale du Matériel de l'Armée de Terre) dokončila modernizáciu 256 AMX-10RC na AMX-10RCR (Rénové), program, ktorý zahŕňal integráciu mnohých systémov, dodatočného panciera, systém aktívnej ochrany od firmy Sagem, LIRE, bojový systém SIT (Système d'Information Terminal) V1, systém dymových granátov Galix, zmeny v systéme NBC a vylepšenia podvozku.

## EBRC Jaguar

AMX 10 RC nahradí EBRC Jaguar.

## Používatelia

Mapa používateľov AMX 10 RC označených modrou farbou
* Francúzsko – 256
* Maroko – 198
* Katar – 12

## Misie

* Obrnený prieskum
* Obrnená podpora
* Ochrana bočných útokov

## Referencie

## Iné projekty

Commons* Commons ponúka multimediálne súbory na tému **AMX-10 RC**

## Externé odkazy

* Video streľby AMX-10RC
* Giat-industries.fr
* Federation of American Scientists Archivované 2016-01-12 na Wayback Machine
* Armour.ws Archivované 2011-07-07 na Wayback Machine
* Ixarm.com Archivované 2016-01-12 na Wayback Machine

## Zdroj

* *Tento článok je čiastočný alebo úplný preklad článku AMX-10 RC na anglickej Wikipédii.*